paragraph_text: Leksikon Ruđera Boškovića Leksikografski zavod Miroslav Krleža objavio je 2011. godine povodom obilježavanja tristote obljetnice rođenja Ruđera Boškovića. Leksikon kroz sedamdeset članaka predstavlja Boškovićeve radove iz astronomije, arheologije, optike, matematike, fizike, geodezije, izume, građevinske i hidrotehničke ekspertize, filozofska shvaćanja, književne i popularno znanstvene radove, diplomatska snalaženja, prilike u kojima je djelovao, te njegov životopis. Leksikon donosi i više od 300 kratkih životopisa osoba koje se spominju u člancima, uglavnom Boškovićevih suvremenika, bibliografiju djela Ruđera Boškovića po područjima i po godini izdanja te literaturu o njemu.